Diari Oficial de la Generalitat Valenciana


Sumari del DOGV 2753, del 22-05-1996 (1996/838283)

ORDRE de 25 d'abril de 1996, de la Conselleria d'Agricultura i Medi Ambient, per la qual es regula i planifica el tractament contra diferents plagues a la Comunitat Valenciana per a la campanya de 1996.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2753

Data del DOGV
:   22-05-1996

Secció del DOGV
:   ALTRES DISPOSICIONS

Número del document
:   1996/838283


Data del document
:   25-04-1996

Organisme emissor
:   Conselleria d'Agricultura i Medi Ambient

Tipus de document
:   Ordre

ORDRE de 25 d'abril de 1996, de la Conselleria d'Agricultura i Medi Ambient, per la qual es regula i planifica el tractament contra diferents plagues a la Comunitat Valenciana per a la campanya de 1996.   
La incidència de plagues com ara la mosca de la fruita (Ceratitis capitata Wied), plaga de quarantena en certs països importadors dels nostres cítrics, la mosca de l'olivera (Dacus oleae Rossi), que causa una minva en la qualitat de l'oli, i el cucat de l'arròs (produït pel Chilo suppressalis Walk) ha motivat la continuació del tractament amb la finalitat de disminuir els danys que, d'altra manera, podrien provocar-hi.  
La dificultat per a efectuar un control efectiu d'aquestes plagues per mitjà de tractaments individuals, aconsella la realització de tractaments col·lectius, amb l'ús de tècniques poc contaminants, amb l'objectiu de rebaixar el nivell de població de la plaga a límits acceptables. Concretament, la situació de la zona arrossera, dins del Parc Natural de l'Albufera, aconsella prendre certes mesures encaminades a la protecció de la fauna i la conservació del medi ambient, sense perjudici de la collita d'arròs.  
En el cas de la mosca de l'olivera, les actuacions estan també d'acord amb el Reglament (CE) 2.541/95, de la Comissió, pel qual s'adopten per a 1996 les mesures destinades a millorar la qualitat de la producció d'oli d'oliva.  
Per tot això, en virtut de les facultats que tinc atribuïdes, d'acord amb el que s'estableix en la Llei de Plagues del Camp, de 21 de maig de 1908, i en el Decret de 13 de agosto de 1940, i vista la proposta de la Direcció General d'Investigació, Sanitat i Tecnologia,  
ORDENE  
Primer  
Declarar obligatori el tractament contra la mosca de la fruita, la mosca de l'olivera i el cucat de l'arròs a les superfícies cultivades situades als municipis de les demarcacions territorials homologades (comarques) en l'Ordre de 23 de desembre de 1993, de la Conselleria d'Agricultura, Pesca i Alimentació (DOGV núm. 2.188) que s'indiquen tot seguit:  
a) Mosca de la fruita: cultius de cítrics a les comarques la Marina Alta, la Marina Baixa, l'Alacantí, el Camp d'Elx i el Baix Segura, de la província d'Alacant; el Baix Maestrat, la Plana Alta i la Plana Baixa, de la província de Castelló; i el Camp de Morvedre, el Camp de Túria, els Serrans, l'Horta Nord, l'Horta Sud, la Ribera Alta, la Ribera Baixa, la Canal de Navarrés, la Costera, la Safor, la Vall d'Albaida i la Foia de Bunyol, de la província de València.  
b) Mosca de l'olivera: cultius d'oliverar a les comarques de la Marina Alta a Alacant; el Baix Maestrat, la Plana Alta i Alt Palància de la província de Castelló; i a la Canal de Navarrés i la Vall d'Albaida a la de València.  
c) Cucat de l'arròs: cultius d'arròs a les comarques l'Horta Sud i la Ribera Baixa, de la província de València.  
Segon  
La Conselleria d'Agricultura i Medi Ambient efectuarà directament els tractaments de caràcter col·lectiu per procediments aeris. La Direcció General d'Investigació, Sanitat i Tecnologia, mitjançant el Servei de Sanitat i Certificació Vegetal, organitzarà i dirigirà l'execució de la campanya de lluita contra les plagues esmentades en totes les fases.  
Tercer  
En horts amb especial incidència de Ceratitis situats en zones on hi haja dificultats per a la realització dels tractaments aeris, com també per al tractament de les varietats extraprimerenques (Marisol, Clausellina, Okitsu) i les tardanes en primavera, els agricultors realitzaran tractaments terrestres de posar pegats i les despeses d'aplicació aniran a càrrec seu. La Conselleria d'Agricultura i Medi Ambient facilitarà els productes fitosanitaris necessaris per a la realització d'aquests tractaments, segons les possibilitats pressupostàries, amb la sol·licitud prèvia d'aquests als serveis territorials de cada província.  
Quart  
En zones citrícoles situades dins del perímetre del Parc Natural de l'Albufera i altres zones protegides, només es realitzaran contra Ceratitis tractaments terrestres amb productes que no siguen de categoria C per a la fauna terrestre o aqüícola.  
Cinqué  
La campanya de lluita contra el cucat de l'arròs es desenvoluparà de la manera següent:  
a) Tractament amb la utilització de sistemes de control bioracionals, mitjançant el mètode de confusió sexual amb l'ús de feromones en la zona circumdant a l'Albufera.  
b) En la resta de la superfície d'arrossar, es faran aplicacions aèries amb productes fosforats de baixa toxicitat.  
DISPOSICIONS FINALS  
Primera  
Es faculta la Direcció General d'Investigació, Sanitat i Tecnologia perquè desplegue aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 25 d'abril de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ